A4-0393/97

Ψήφισμα σχετικά με τη δημιουργία μιας ενιαίας δομής συντονισμού στο πλαίσιο της επιτροπής, αρμόδιας για τα δικαιώματα του ανθρώπου και τον εκδημοκρατισμό

Το Ευρωπαϊκό Κοινοβούλιο,

- έχοντας υπόψη την Οικουμενική Διακήρυξη για τα Ανθρώπινα Δικαιώματα,

- έχοντας υπόψη τις θεμελιώδεις αρχές της Ευρωπαϊκής Σύμβασης για τα Δικαιώματα του Ανθρώπου,

- έχοντας υπόψη τη Χάρτα της ΔΑΣΕ του Παρισιού του 1990,

- έχοντας υπόψη το άρθρο 130Υ, παρ. 2, της Συνθήκης ΕΚ,

- έχοντας υπόψη το ψήφισμα του Συμβουλίου και των κρατών μελών που συνήλθαν στο πλαίσιο του Συμβουλίου της 28ης Νοεμβρίου 1991 για τα ανθρώπινα δικαιώματα, τη δημοκρατία και την ανάπτυξη,

- έχοντας υπόψη τα αποτελέσματα της Διάσκεψης των Ηνωμένων Εθνών για τα Δικαιώματα του Ανθρώπου που διεξήχθη στη Βιέννη τον Ιούνιο 1993, καθώς και τις διασκέψεις των ΗΕ του Καΐρου, της Κοπεγχάγης και του Πεκίνου,

- λαμβάνοντας υπόψη τα ψηφίσματά του για τα ανθρώπινα δικαιώματα ανά τον κόσμο, ιδιαίτερα δε αυτό της 12 Δεκεμβρίου 1996, για τα ανθρώπινα δικαιώματα στον κόσμο το 1995/1996 και την πολιτική της Ευρωπαϊκής Ένωσης όσον αφορά τα ανθρώπινα δικαιώματα ((ΕΕ C 20 της 20.1.1997, σελ. 161 )),

- έχοντας υπόψη το ψήφισμά του της 21ης Απριλίου 1994 για τα ανθρώπινα δικαιώματα στην εξωτερική πολιτική της ΕΕ ((ΕΕ C 128 της 9.5.1994, σελ. 370)),

- έχοντας υπόψη το ψήφισμά του της 12ης Ιουνίου 1997 για την πρόοδο που έχει σημειωθεί κατά την εφαρμογή της Κοινής Εξωτερικής Πολιτικής και της Πολιτικής Ασφάλειας (ΚΕΠΠΑ)(Ιανουάριος-Δεκέμβριος 1996) ((EE C 200 της 30.6.1997, σελ. 148 )),

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με την «Ευρωπαϊκή Ένωση και τις εξωτερικές όψεις της πολιτικής για τα δικαιώματα του ανθρώπου: από τη Ρώμη στο Μάαστριχτ και επέκεινα» (CΟΜ(95) 0567),

- λαμβάνοντας υπόψη την έκθεση της Επιτροπής για την «εφαρμογή ενεργειών προώθησης των δικαιωμάτων του ανθρώπου και του εκδημοκρατισμού (για το 1995)" (COM(96) 0672),

- λαμβάνοντας υπόψη την έκθεση της Επιτροπής σχετικά με τη «συνεργασία με τις ευρωπαϊκές μη κυβερνητικές οργανώσεις για την ανάπτυξη σε τομείς που αφορούν τις αναπτυσσόμενες χώρες (οικονομικό έτος 1994)" (COM(96)0032),

- έχοντας υπόψη το ψήφισμά του της 20ής Σεπτεμβρίου 1996 σχετικά με την ανακοίνωση της Επιτροπής για το «σεβασμό των δημοκρατικών αρχών και των δικαιωμάτων του ανθρώπου στις συμφωνίες μεταξύ της Κοινότητας και των τρίτων χωρών» ((ΕΕ C 320 της 28.10.96 σελ. 261)),

- έχοντας υπόψη το ψήφισμά του της 13ης Ιουνίου 1997 για την πρόταση απόφασης του Συμβουλίου σχετικά με τη θέσπιση διαδικασίας-πλαισίου για την εφαρμογή του άρθρου 366Α της Σύμβασης Λομέ IV ((EE C 200 της 30.6.1997, σελ. 256 )) καθώς και τη γνωμοδότηση της Επιτροπής Εξωτερικών Υποθέσεων που περιέχεται στην έκθεση A4-0175/97,

- έχοντας υπόψη το ψήφισμά του της 21ης Φεβρουαρίου 1997 για την «ανθρωπιστική βοήθεια της Ευρωπαϊκής Ένωσης και τον ρόλο της ECHO, καθώς και την ανακοίνωση της Επιτροπής για τη σύνδεση της αρωγής, της αποκατάστασης και της ανάπτυξης» ((ΕΕ C 85 της 17.3.97, σελ. 181)),

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων Ασφαλείας και Αμυντικής Πολιτικής, καθώς και τις γνωμοδοτήσεις της Επιτροπής Ανάπτυξης και Συνεργασίας και της Επιτροπής Προϋπολογισμών (A4-0393/97),

Α. λαμβάνοντας υπόψη τη δέσμευση της Ένωσης για το σεβασμό της ελευθερίας, της δημοκρατίας, των ανθρωπίνων δικαιωμάτων και των θεμελιωδών ελευθεριών καθώς και του κράτους Δικαίου που θα έπρεπε να εφαρμόζονται στο πλαίσιο της εσωτερικής πολιτικής της Ένωσης, της κοινής αναπτυξιακής πολιτικής και της Κοινής Εξωτερικής Πολιτικής και Πολιτικής Ασφαλείας (ΚΕΠΠΑ),

Β. έχοντας υπόψη τα αποτελέσματα του Ευρωπαϊκού Συμβουλίου του Άμστερνταμ, σύμφωνα με τα οποία προβλέπεται, στο πλαίσιο της ΚΕΠΠΑ, τρόικα απαρτιζόμενη από τον ασκούντα την Προεδρία του Συμβουλίου, τον Υψηλό Εκπρόσωπο της ΚΕΠΠΑ/Γενικό Γραμματέα του Συμβουλίου και της Επιτροπής, καθώς και η πλήρης συμμετοχή της Επιτροπής στα καθήκοντα της ΚΕΠΠΑ,

Γ. λαμβάνοντας υπόψη ότι, με τη διεθνή αναγνώριση των ανθρωπίνων δικαιωμάτων, υποστηρίζονται όλο και περισσότερο τα δικαιώματα του ανθρώπου και η δημοκρατία στις διεθνείς σχέσεις, ενώ η κοινοτική πολιτική στον εν λόγω τομέα εξελίσσεται περαιτέρω οριζοντίως, με παράλληλη αύξηση των επενδύσεων, της χρηματοδοτικής ενίσχυσης και των φορέων που ασκούν δραστηριότητες στο συγκεκριμένο χώρο,

Δ. λαμβάνοντας υπόψη το γεγονός ότι η Ευρωπαϊκή Ένωση στα πλαίσια της πολιτικής για τα ανθρώπινα δικαιώματα, έχει θέσει νέες προτεραιότητες, δηλαδή την εδραίωση των διαδικασιών εκδημοκρατισμού και την πρόληψη των συγκρούσεων,

Ε. έχοντας υπόψη το γεγονός ότι η Διάσκεψη Κορυφής για τα Ανθρώπινα Δικαιώματα της Βιέννης υποστήριξε το αδιαίρετο και την καθολικότητα των ανθρωπίνων δικαιωμάτων, καθώς και το δικαίωμα στην ανάπτυξη, ως αναπόσπαστο τμήμα των θεμελιωδών δικαιωμάτων του ανθρώπου,

ΣΤ. έχοντας υπόψη το γεγονός ότι το Συμβούλιο καθιέρωσε την αρχή της «αναπτυξιακής βοήθειας υπό προϋποθέσεις» με την απόφαση του Νοεμβρίου του 1991, αντίθετα με την έως τότε πολιτική χορήγησης αναπτυξιακής βοήθειας χωρίς προϋποθέσεις,

Ζ. έχοντας υπόψη ότι το στάδιο της ανασυγκρότησης στα πλαίσια της συνεργασίας για την ανάπτυξη έχει εξαρτηθεί από την καθιέρωση δημοκρατικών διαδικασιών, ενώ τα σχετικά προγράμματα περιλαμβάνουν και μέτρα για την αποκατάσταση της κοινωνίας των πολιτών και του κράτους δικαίου,

Η. τονίζοντας το γεγονός ότι η Ένωση, στο σύνολό της,υποχρεούται να μεριμνά για τη συνεκτικότητα κατά τη λήψη μέτρων εξωτερικής πολιτικής, ενώ το Συμβούλιο και η Επιτροπή είναι υπεύθυνα για τη συνεκτικότητα αυτή, καθώς και την πεποίθηση ότι τα μέτρα εξωτερικής πολιτικής δεν θα πρέπει να είναι μόνο συνεπή, αλλά επίσης αποτελεσματικά και διαφανή,

Θ. έχοντας υπόψη το γεγονός ότι η Επιτροπή, με την τελευταία πρότασή της για έκδοση κανονισμού του Συμβουλίου σχετικά με την ανάπτυξη και την εδραίωση της δημοκρατίας και του κράτους δικαίου, καθώς και το σεβασμό των δικαιωμάτων του ανθρώπου και των θεμελιωδών ελευθεριών, προτείνει ενιαία νομική βάση, προκειμένου να επιτευχθεί μεγαλύτερη συνοχή και αποτελεσματικότητα κατά την εφαρμογή της πολιτικής και των μέτρων υπέρ των θεμελιωδών δικαιωμάτων του ανθρώπου και της δημοκρατίας (COM(97)0357),

Ι. λαμβάνοντας υπόψη το γεγονός ότι, λόγω της σημαντικής χρηματοδοτικής ενίσχυσης της ΕΕ για την εφαρμογή σχεδίων που αφορούν τη δημοκρατία και τα δικαιώματα του ανθρώπου, καθώς και την υποστήριξη των εκλογών και την παρακολούθησή τους, θα πρέπει να βελτιωθεί η προβολή της χρηματοδότησης αυτής,

ΙΑ. έχοντας την πεποίθηση ότι η Ευρωπαϊκή Ένωση θα πρέπει να συντονίζει με τους διεθνείς οργανισμούς (π.χ.: Συμβούλιο της Ευρώπης, ΟΑΣΕ) και σε όσο το δυνατόν μεγαλύτερο βαθμό τα μέτρα της στον τομέα της πολιτικής για τα δικαιώματα του ανθρώπου, προκειμένου να επιτύχει ευρεία σύμπραξη καθώς και πολλαπλασιαστικό αποτέλεσμα,

IB. εκφράζοντας την πεποίθησή του ότι η ΕΕ, για την εφαρμογή μιας αποτελεσματικής εξωτερικής πολιτικής, στην οποία υπάγεται η προώθηση των ανθρωπίνων δικαιωμάτων και της δημοκρατίας, θα πρέπει να είναι εξοπλισμένη με τις κατάλληλες διαρθρώσεις και τα μέσα για τη λήψη αποφάσεων,

ΙΓ. τονίζοντας την ανάγκη της δημιουργίας διαδικασιών και μέσων που θα βοηθήσουν στη διασφάλιση συνεπούς πολιτικής γραμμής στα θέματα των ανθρωπίνων δικαιωμάτων, όπως προτείνονται στα ψηφίσματά του και στις συστάσεις του, συμπεριλαμβανομένης και της αποτελεσματικής δυνατότητας διαρκούς ελέγχου της περαιτέρω εξέτασης των θέσεών του,

ΙΔ. εκφράζοντας την πεποίθηση του ότι οι διάφορες προτάσεις που προκύπτουν από τα ψηφίσματα και τις συστάσεις του ανταποκρίνονται στην επιθυμία του για διαφάνεια, έλεγχο, ανάλυση και εποπτεία,

ΙΕ. γνωρίζοντας ότι η επιτυχής εφαρμογή των προγραμμάτων για τα ανθρώπινα δικαιώματα εξαρτάται από τη σαφήνεια και τη σταθερότητα των ορισμών, καθώς και από την αποτελεσματικότητα της χρησιμοποίησης των μέσων,

ΙΣΤ. εκφράζοντας την πεποίθησή του για το ότι, σε συνάρτηση με την πολιτική εγγύησης και επιβολής κυρώσεων, καθώς και πρόληψης των συγκρούσεων, η αξιολόγηση και η ενημέρωση για την κατάσταση των ανθρωπίνων δικαιωμάτων στις τρίτες χώρες αποτελεί απαραίτητη προϋπόθεση,

ΙΖ. έχοντας υπόψη ότι η χωριστή εκτελεστική και διοικητική δομή στην οποία βασίζεται η εξωτερική, η αναπτυξιακή και η εμπορική πολιτική της ΕΕ οδηγεί σε ελλείψεις κατά το συντονισμό και εντάσεις κατά την κατανομή των αρμοδιοτήτων,

ΙΗ. έχοντας υπόψη την προσπάθειά του να αντιμετωπισθεί ο κατακερματισμός των δημοσιονομικών πιστώσεων για τα σχέδια που αφορούν τα ανθρώπινα δικαιώματα και τη δημοκρατία, καθώς και την ελλιπή στρατηγική, αλλά και τις κατανεμημένες αρμοδιότητες σε ό,τι αφορά τις εργασίες στο πλαίσιο της Επιτροπής,

ΙΘ. έχοντας υπόψη ότι η εσωτερική μορφή συντονισμού των υπηρεσιών της Επιτροπής που ασχολούνται με τα ανθρώπινα δικαιώματα και τη δημοκρατία αντικατοπτρίζει τον κατακερματισμό των η διάσπαση των αρμοδιοτήτων,

Κ. έχοντας υπόψη ότι οι διαδικασίες έγκρισης των σχεδίων δεν είναι καθόλου ελαστικές και διαφανείς και οδηγούν σε σημαντικές καθυστερήσεις των πληρωμών,

ΚΑ. έχοντας υπόψη ότι οι πληροφορίες της Επιτροπής για την αξιολόγηση των σχεδίων και τη συνέχεια των προγραμμάτων, παρά την επιτευχθείσα πρόοδο, εξακολουθούν να είναι ασαφείς και παρουσιάζουν κενά, διότι συχνά διαβιβάζονται με μεγάλη καθυστέρηση, γεγονός που μειώνει τη διαφάνεια και παρεμποδίζει τον έλεγχο από το Ευρωπαϊκό Κοινοβούλιο,

ΚΒ. λαμβάνοντας υπόψη ότι η Επιτροπή δεν διαθέτει μέχρι σήμερα ενιαίο και ολοκληρωμένο σύστημα αξιολόγησης για τα προγράμματα στον τομέα των δικαιωμάτων του ανθρώπου και της δημοκρατίας, και ότι η πρώτη έκθεση αξιολόγησης των προγραμμάτων για τη δημοκρατία PHARE και TACIS υποβλήθηκε στις Βρυξέλλες με την ευκαιρία της πρώτης Διάσκεψης για την αξιολόγηση των προγραμμάτων στις 2/3 Οκτωβρίου 1997,

ΚΓ. εκτιμώντας ότι το Ετήσιο Υπόμνημα σχετικά με τις δραστηριότητες του Συμβουλίου και των κρατών μελών για την προάσπιση των δικαιωμάτων του ανθρώπου στο πλαίσιο της ΚΕΠΠΑ πρέπει να είναι λεπτομερέστερο και να υποβάλλεται κατ' έτος σε καθορισμένη ημερομηνία,

ΚΔ. έχοντας υπόψη ότι η συμμετοχή των μη κυβερνητικών οργανώσεων (ΜΚΟ) στην εφαρμογή των σχεδίων έχει, βέβαια, διευρυνθεί κατά πολύ, το σύστημα όμως της συνεργασίας έχει καταστεί ασαφές,

ΚΕ. έχοντας υπόψη ότι η δημιουργία της ECHO αποτελεί αποφασιστικό βήμα για τη βελτίωση του συντονισμού, της αποτελεσματικότητας και της προβολής των μέτρων της ΕΕ στον τομέα της ανθρωπιστικής βοήθειας,

ΚΣΤ. τασσόμενο υπέρ της συνοχής, διαφάνειας, αποτελεσματικότητας, αξιοπιστίας και προβολής της κοινοτικής πολιτικής στον τομέα των ανθρωπίνων δικαιωμάτων καθώς και των μέτρων για την προώθηση και την προάσπιση των ανθρωπίνων δικαιωμάτων και της δημοκρατίας,

1. ζητεί να ενημερώνεται τακτικά από το Συμβούλιο και την Επιτροπή για την κατάσταση των ανθρωπίνων δικαιωμάτων και της δημοκρατίας, τις θέσεις της Ευρωπαϊκής Ένωσης, τη διαρκή παρακολούθηση των εν λόγω θεμάτων, καθώς και τα σχετικά μέτρα στις τρίτες χώρες, υπό μορφήν εκθέσεων, που θα προσφέρουν συνεχώς νέα στοιχεία για τις χώρες αυτές[semigr ]

2. κρίνει ότι η ως άνω ετήσια έκθεση δεν θα πρέπει να αντικαταστήσει το ετήσιο Μνημόνιο του Συμβουλίου και των κρατών μελών στον τομέα των ανθρωπίνων δικαιωμάτων, που θα έπρεπε συνεπώς έτσι να επεκταθεί[semigr ]

3. συνιστά να συμετέχουν περισσότερο οι αντιπροσωπείες της Ευρωπαϊκής Ένωσης τόσο στην πολιτική εποπτεία και την υποβολή εκθέσεων όσο και στον έλεγχο των σχεδίων και την αξιολόγηση των προγραμμάτων[semigr ]

4. καλεί την Επιτροπή, το Συμβούλιο και τα κράτη μέλη να ανταποκριθούν στην ανάγκη δημιουργίας επαρκούς μηχανισμού παρακολούθησης της ΕΕ στο πλαίσιο προληπτικών μέτρων για την αποφυγή διαφωνιών, συμπεριλαμβάνοντας το σεβασμό των ανθρωπίνων δικαιωμάτων σε όλο τον κόσμο στα καθήκοντα της μονάδας έγκαιρης προειδοποίησης, και να δημιουργήσουν τα κατάλληλα μέσα για την αξιολόγηση της κατάστασης των ανθρωπίνων δικαιωμάτων σε τρίτες χώρες με τις οποίες η Ένωση έχει συνάψει συμφωνίες που προβλέπουν ρήτρες για την προστασία των ανθρωπίνων δικαιωμάτων[semigr ]

5. συνιστά, για τη βελτίωση του συντονισμού και τη διευκόλυνση του διαλόγου με το Ευρωπαϊκό Κοινοβούλιο και το Συμβούλιο, τους διεθνείς οργανισμούς και τις ΜΚΟ, την αναδιάρθρωση των εκτελεστικών και διοικητικών δομών της Επιτροπής υπό την έννοια μιας ενιαίας δομής για τον τομέα των δικαιωμάτων του ανθρώπου και του εκδημοκρατισμού[semigr ]

6. επαναλαμβάνει, προς το σκοπό αυτό, το αίτημά του για τον ορισμό, το αργότερο κατά την ανάληψη των καθηκόντων της νέας Επιτροπής, ενός μόνον Αντιπρόεδρου/ Επιτρόπου για τις εξωτερικές σχέσεις, αρμοδιότητα του οποίου θα είναι ο στενός συντονισμός όλων των Επιτρόπων και των Γενικών Διευθύνσεων που συμμετέχουν στις εξωτερικές σχέσεις, στο συντονισμό της διαχείρισης των προγραμμάτων και σχεδίων και στην πολιτική σε θέματα εγγυησεων και κυρώσεων[semigr ]

7. προτείνει να εξεταστεί εάν θα ήταν δυνατή η δημιουργία, μέσω μιας ανώτερης διάρθρωσης για το συντονισμό σύμφωνα με το πρότυπο της ECHO, μιας «Ευρωπαϊκής Υπηρεσίας για τα Ανθρώπινα Δικαιώματα και τον Εκδημοκρατισμό», υπό την αρμοδιότητα Επιτρόπου για τα ανθρώπινα δικαιώματα και τη δημοκρατία, η οποία, εκτός από τη διαχείριση των προγραμμάτων και σχεδίων, θα αναλάμβανει και το συντονισμό της πολιτικής εγγύησης και επιβολής κυρώσεων[semigr ]

8. ζητεί να ληφθούν ήδη από τώρα προληπτικά μέτρα, ώστε να καθορισθεί κοινή στρατηγική διάθεσης των πιστώσεων για προγράμματα υπέρ των ανθρωπίνων δικαιωμάτων, προκειμένου να διασφαλισθεί ότι οι πτυχές των ανθρωπίνων δικαιωμάτων διαδραματίζουν σημαντικό και ξεκάθαρο ρόλο στη διαμόρφωση της εξωτερικής πολιτικής[semigr ]

9. ζητεί να ληφθούν ήδη από τώρα μέτρα για την αποτελεσματικότερη διαμόρφωση της διαχείρισης των σχετικών προγραμμάτων και σχεδίων στα πλαίσια μιας κοινής διάρθρωσης διαχείρισης για όλες τις Γενικές Διευθύνσεις που ασχολούνται με τις εξωτερικές σχέσεις, κυρίως μέσω της σύμπτυξης των πόρων και των καθηκόντων, της απλοποίησης των διαδικασιών και της χρηματοδοτικής διαχείρισης καθώς και της βέλτιστης κινητοποίησης όλων των διατιθέμενων χρηματοδοτικών πιστώσεων[semigr ]

10. λαμβάνει, στο πλαίσιο αυτό, γνώση της πρόθεσης της Επιτροπής να προχωρήσει, με τη δημιουργηθησόμενη υπηρεσία SCOOP (Κοινή Υπηρεσία Συνεργασίας), σε αναδιάρθρωση της διοικητικής διεκπεραίωσης του συνόλου της εξωτερικής βοήθειας[semigr ]

11. συνιστά στην Επιτροπή τη βελτίωση της συνεργασίας με τις ΜΚΟ, μεταξύ άλλων μέσω της τυποποίησης της υποβολής αίτησης, της επίτευξης συμφωνιών για τις εταιρικές σχέσεις αλλά και της ενσωμάτωσης των ΜΚΟ που δρουν σε αναπτυσσόμενες χώρες (ΜΚΟΑ) και ασκούν δραστηριότητες στον τομέα των ανθρωπίνων δικαιωμάτων και της δημοκρατίας σε μια αντίστοιχη διάθρωση, όπως π.χ. αυτή της Επιτροπής Συνδέσμου των ΜΚΟΑ[semigr ]

12. υποστηρίζει, όπως αναφέρεται στην παράγραφο 5, τη δημιουργία μιας κοινής εσωτερικής διοικητικής δομής, υπενθυμίζοντας ότι το Ευρωπαϊκό Κοινοβούλιο αποφάσισε, στο πλαίσιο της διαδικασίας προϋπολογισμού για το 1998, να συγκροτήσει διοργανική συμβουλευτική ομάδα εργασίας, αποτελούμενη από εκπροσώπους του Ευρωπαϊκού Κοινοβουλίου και της Επιτροπής, η οποία είναι επιφορτισμένη να αποφαίνεται για το ετήσιο πρόγραμμα εργασίας[semigr ]

13. ζητεί περαιτέρω συγκέντρωση των χρηματοδοτικών πιστώσεων για τα ανθρώπινα δικαιώματα και τη δημοκρατία, με τη συμπερίληψή τους στο κεφάλαιο του προϋπολογισμού B7-70, λαμβάνοντας ιδιαίτερα υπόψη τα θεματικά κριτήρια και χαιρετίζει στο πλαίσιο αυτό την εγγραφείσα στον προϋπολογισμό του 1998 περαιτέρω ενοποίηση των δημοσιονομικών πιστώσεων[semigr ]

14. ζητεί να βελτιωθεί ο συντονισμός μέσω συμφωνιών συνεργασίας που θα συνάπτονται με διεθνείς και περιφερειακούς οργανισμούς, ιδιαίτερα με το ΟΑΣΕ και το Συμβούλιο της Ευρώπης, ώστε να αποφευχθεί η επικάλυψη εργασιών και να επιτευχθεί συνοχή κατά την ανάληψη δράσης, χρησιμοποιώντας την πολυσχιδή πείρα του στην αξιολόγηση της εξέλιξης των ζητημάτων που αφορούν τα δικαιώματα του ανθρώπου[semigr ]

15. θεωρεί απαραίτητο τον αποτελεσματικότερο συντονισμό αυτών των κοινοβουλευτικών οργάνων όσον αφορά σε θέματα ανθρωπίνων δικαιωμάτων και δημοκρατίας, συμπεριλαμβανομένης της κατάλληλης προετοιμασίας για την παρακολούθηση των εκλογών[semigr ]

16. πιστεύει ότι ο αποτελεσματικότερος συντονισμός μεταξύ των οργάνων και των διεθνών οργανισμών στο πλαίσιο της υποστήριξης και της παρακολούθησης των εκλογών αποτελεί ουσιαστική προϋπόθεση για τη διασφάλιση της αποτελεσματικότητας, αποδοτικότητας και προβολής των παρεμβάσεων[semigr ] δέχεται ως εκ τούτου ευνοϊκά την προσέγγιση της ενοποίησης του προϋπολογισμού 1998[semigr ]

17. υπενθυμίζει σχετικώς ότι πρόσφατα, στο πλαίσιο της διαδικασίας προϋπολογισμού για το 1998, όρισε ότι η δημοσιονομική εκτέλεση των πιστώσεων για τη στήριξη και την παρακολούθηση των εκλογικών διαδικασιών (άρθρο B7-709) θα εξαρτηθεί από την προηγούμενη έγκριση από τα τρία θεσμικά όργανα κοινών διατάξεων και διαδικασιών που θα διέπουν την εκπροσώπηση στο πλαίσιο των ειδικών αποστολών εκλογικής παρακολούθησης και/ή των μετεκλογικών μέτρων[semigr ]

18. προτείνει περαιτέρω τη δημιουργία, στο πλαίσιο της Επιτροπής, ενός «Ευρωπαϊκού Δικτύου για τα Ανθρώπινα Δικαιώματα και τον Εκδημοκρατισμό» με στόχο την καταγραφή, την ανάλυση και την οργάνωση σχετικών πληροφοριών για την ηλεκτρονική τους μετάδοση μέσω του Internet, καθώς και για το συντονισμό των δράσεων που αναλαμβάνονται ξεχωριστά από καθε κράτος μέλος με τις αντίστοιχες της Ευρωπαϊκής Ένωσης[semigr ]

19. ζητεί, χάριν της διαφάνειας και της προβολής της πολιτικής της ΕΕ για τα ανθρώπινα δικαιώματα, να διασφαλίζει το εν λόγω δίκτυο προς τα όργανα και ειδικά το Ευρωπαϊκό Κοινοβούλιο, στα πλαίσια της διαδικασίας λήψης απόφασης και της διοργανικής συνεργασίας, αλλά και κατά τη συνεργασία με όλους τους εταίρους στον τομέα των ανθρωπίνων δικαιωμάτων και της δημοκρατίας, μια ταχύτερη, σφαιρικότερη και τακτικότερα ενημερούμενη ανταλλαγή πληροφοριών, η οποία θα αφορά κυρίως τα εξής σημεία:

- τις αρχές και τα μέσα της πολιτικής της ΕΕ για τα ανθρώπινα δικαιώματα,

- την κατάσταση των ανθρωπίνων δικαιωμάτων και της δημοκρατίας στις τρίτες χώρες,

- τη χρησιμοποίηση όλων των σχετικών χρηματοδοτικών πιστώσεων και τη λεπτομερή αξιολόγηση των προγραμμάτων και των σχεδίων, συμπεριλαμβανομένης της ανάλυσης της αποτελεσματικότητας και της συνέχειας των προγραμμάτων, με αναφορά των εταίρων που συμμετέχουν στην εκάστοτε εφαρμογή,

- την βοήθεια εμπειρογνωμόνων για τις ΜΚΟ και ΜΚΟΑ,

- τις εκθέσεις δραστηριότητας όλων των μονάδων που χρηματοδοτούνται από την ΕΕ[semigr ]

20. εύχεται να τεθεί το δίκτυο υπό την ευθύνη της Επιτροπής και να δοθεί εντολή σε ομάδα εργασίας από εκπροσώπους της Επιτροπής και του Ευρωπαϊκού Κοινοβουλίου για την οργάνωση της ενημέρωσης[semigr ]

21. εκφράζει την επιθυμία να καταστεί, μέσω του δικτύου, δυνατή μία ετήσια συστηματική αξιολόγηση των επιπτώσεων όσον αφορά την κατάσταση των ανθρωπίνων δικαιωμάτων, αξιολόγηση που θα ανταποκρίνεται στην ανάγκη μιας συστηματικής αποτίμησης της πολιτικής της ΕΕ όσον αφορά τα δικαιώματα του ανθρώπου και τη χρήση των πόρων[semigr ]

22. προτείνει όπως η χρηματοδότηση του δικτύου αυτού διασφαλισθεί εντός των κεφαλαίων του προϋπολογισμού «Ευρωπαϊκή πρωτοβουλία για τη δημοκρατία και την προστασία των δικαιωμάτων του ανθρώπου» (B7-70) και «Κοινοτικές ενέργειες υπέρ των μη κυβερνητικών οργανώσεων (B7-60) και, ενδεχομένως, με την προσθήκη δημοσιονομικών πιστώσεων για την πολιτική της ΕΕ σε ό,τι αφορά την ενημέρωση (B3-3), η εγγραφή των οποίων αποφασίζεται στο πλαίσιο της ετήσιας διαδικασίας προϋπολογισμού σύμφωνα με τις ανάγκες που διαπιστώνουν η Επιτροπή και το Ευρωπαϊκό Κοινοβούλιο[semigr ]

23. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, καθώς και στις κυβερνήσεις και τα κοινοβούλια των κρατών μελών.